नई दिल्लीः इंग्लैंड में होने वाले आईसीसी विश्वकप 2019 को ध्यान में रखते हुये अगले वर्ष के इंडियन प्रीमियर लीग (आईपीएल) टी 20 क्रिकेट टूर्नामेंट को उसके निर्धारित समय से पहले आयोजित किया जा सकता है। इंग्लैंड में 30 मई से होने वाले विश्वकप में भारतीय क्रिकेट टीम अपने अभियान की शुरुआत छह जून को दक्षिण अफ्रीका के खिलाफ करेगी। भारतीय टीम प्रबंधन, कप्तान विराट कोहली, कोच रवि शास्त्री ने भारतीय क्रिकेट कंट्रोल बोर्ड (बीसीसीआई) का संचालन कर रही प्रशासकों की समिति (सीओए) से खिलाड़ियों को विश्वकप से पूर्व आराम दिये जाने की अपील की है। इसे देखते हुए आईपीएल 2019 को दो सप्ताह पहले कराया जा सकता है और यह 23 मार्च से शुरू हो सकता है।